Karjalohjalla viikonloppuna tavanneet vasemmistonuoret ja nuoret ay-toimijat vaativat yritysten työntekijöille lisää aitoa valtaa työpaikkojensa päätöksenteossa. Perinteisessä Tammitapaamisessa todettiin, että on aika avata yhteistoimintalaki ja alkaa puhua paikallisesta omistamisesta työntekijävallan lisäämiseksi työpaikoilla.

Nuoret esittävät kolmea keskeistä keinoa, joilla työntekijävaltaa yrityksissä lisätään. Työntekijöillä on oltava oikeus lunastaa konkurssin tai lakkautusuhan alla oleva yritys tai sen yksikkö esimerkiksi valtion takaaman lainan avulla.

– Työntekijöiden ja koko alueen elinvoimaisuuden kannalta olisi usein parasta, jos työntekijöillä olisi mahdollisuus lunastaa esimerkiksi tehdas itselleen sen sijaan, että se lakkautetaan kokonaan, sanoo Vasemmistonuorten puheenjohtaja Anni Ahlakorpi.

Toinen keino lisätä työntekijöiden valtaa on perustaa työntekijöiden rahastoja, joihin siirretään osa yritysten osingoista. Niiden avulla työntekijät voivat hankkia yrityksen vähitellen itselleen.

– Tämä purkaa yhteiskunnan omistussuhteita ja estää omaisuuden kasaantumista harvoille. Sen lisäksi se antaa työntekijöille pääsyn yrityksen toimintaa koskeviin päätöksiin, liikesalaisuuksiin sekä muihin tekijöihin, jotka vaikuttavat työn teettämiseen ja tekemiseen, perustelee Tammitapaamiseen osallistunut Kilian Sjöblom.

Kolmanneksi Tammitapaamisessa vaadittiin työntekijöille veto-oikeutta yt-neuvotteluissa, jos tehtävistä päätöksistä ei vallitse yksimielisyyttä työntekijöiden, työnantajan ja julkisen sovittelijan välillä. Veto-oikeus veisi neuvottelukulttuuria aidon yhteistoiminnan suuntaan. Se tarkoittaisi loppua työnantajien mielivaltaiselle sanelulle yt-neuvotteluissa ja vahvistaisi työntekijöiden vaikutusvaltaa heitä koskevassa päätöksenteossa.

Lisätietoja: Vasemmistonuorten puheenjohtaja Anni Ahlakorpi, 040 545 4753, anni@vasemmistonuoret.fi

Lue myös Saska Heinon blogikirjoitus: Tammikuun aloitteet lisäävät työntekijävaltaa ja kehittävät yhteiskuntaa